**СҚО Ақжар ауданы**

**Айсары негізгі мектебі**

**Бастауыш сынып мұғалімі**

**Жукенова Лаззат Қайыржановна**

**Ашық сабақ**

**Қазақ тілі . 3-сынып**
**Сабақтың тақырыбы:** Ф дыбысы мен әріпі.
**Сабақтың мақсаты:**
1/. Білімдік мақсаты: Ф дыбысының дауыссыз екендігін айтып, оның айтылу ерекшелігін таныту. Ф арқылы жазылатын сөздердің мағынасын түсіндіріп, оларды дұрыс айтуға жаттықтыру.
2/. Тәрбиелік мақсаты: Оқушыларды ғылым мен техника жетістіктерімен таныстыру, Ф арқылы жазылатын атақты адамдардың өмірінен хабардар ету.
3/. Дамытушылық мақсаты: Оқушылардың дүниетанымын кеңейту, сөздік қорларын молайту, байланыстырып сөйлеу дағдыларын дамыту.
**Сабақтың түрі:** Дәстүрлі емес танымдық интеграциялық сабақ.
**Пәнаралық байланыс:** ана тілі, музыка, дене шынықтыру, дүниетану әдебиет.
**Сабақтың көрнекілігі:** Буклет «Танымдық қазақ тілі» Ф.Оңғарсынова, С.Сейфуллин, М.Әлімбаевтың кітаптары,суреттері.
Сабақты оқыту әдістері:
1/. Проблемалық әдіс.
2/ Сұрақ-жауап әдісі.
3/. Талдау,жинақтау әдісі.
4/. Көрнекілік әдісі.
Сабақтың өтілу барысы:
**І. Ұйымдастыру кезеңі.**а/. Психологиялық дайындық: *Сынып ұраны:
Қайырлы күн деп айтамыз,
Түсте бірге қайтамыз.
Отбасының гүліміз,
Көңілді өтсін күніміз!*
ә/. Сабаққа назарларын аудару.
**ІІ. Өткен сабақты сұрау.**
М ұ ғ а л і м: Біз өткен тақырыптарда дыбыс пен әріп туралы білгенбіз. Өткен сабақта қандай дыбыс туралы өттік?.
О қ у ш ы: Ф дыбысы туралы.
М ұ ғ а л і м: Ф қандай дыбыс ?.
О қ у ш ы: Ф қатаң дауыссыз дыбыс. Ол сөздің барлық буынында жазыла береді.
М ұ ғ а л і м: Дұрыс айтасыңдар.
Қос бүйірін таянып,
Тұратұғын қай әріп?.
О қ у ш ы: Ф.
О й қ о з ғ а у:
М ұ ғ а л і м: Балалар, біздің бүгінгі сабағымыз «Танымдық қазақ тілі» деп аталады. Біз бүгін Ф арқылы жазылатын сөздердің мағынасын түсінеміз, сол сөздерді қатесіз жазуға үйренеміз, оларды дұрыс айтуға жаттығамыз.
Ф дыбысы туралы сабақтар өтілді. Мен дәптерлеріңді тексерсем, Ф дыбысының әріп таңбасын кейбір оқушылар дұрыс жазбапты. Олай болса, сабағымызды **«Әдемі жазу» минутынан бастайық.**

*1,2,3*

*Жинап алдық күш*

*Қолға қалам алайық*

*Әдемі етіп жазайық*

 Бір жолға ф-ның бас әрпін, екінші жолға кіші әрпін жазайық. /Парта қатарын аралап тексеремін/.
М ұ ғ а л і м: Енді «Танымдық қазақ тілі» бойынша сабағымызды жалғастырамыз.

**ІІІ. Сабақтың негізгі бөлімі:**Буклет бойынша жұмыс, бірінші бетті ашып, жұмбақты оқу.
Шыр-шыр етеді,
Құлағыңнан өтеді.
Ұстай алсаң
Сөйлеп кетеді. Бұл не?
О қ у ш ы л а р: Телефон.
М ұ ғ а л і м: Балалар, телефон деген сөз ф дыбысы арқылы жазылып тұр екен. Ол қай буында ?.
О қ у ш ы: Ф дыбысы үшінші буында екен.
М ұ ғ а л і м: Енді бізге Наргиз телефон туралы оқып берсін.
Наргиз: Телефон сөзді және басқа дыбыстарды кез-келген қашықтыққа жеткізу үшін қолданылатын құрал. 1876(бір мың сегіз жүз жетпіс алтыншы) жылы А.Г.Белл деген американдық профессор ойлап тапқан. Байланыс желісінің екі басында да микрофон болады. Өзіңе қажетті номерді теретін диск және қоңырау бар.
М ұ ғ а л і м: Біз телефон туралы түсінік алдық. Енді осы сөзді кім қатыстырып, сөйлем құрап береді ?.
О қ у ш ы л а р: Өз беттерінше сөйлем құрайды.
М ұ ғ а л і м: Енді осы сөйлемдерді дәптерлеріңе жазыңдар.
/Тақтаға бір оқушы жазады. Оқушылардың әдемі,дұрыс, қатесіз жазуларын қадағалаймын/.
*М ұ ғ а л і м*: Буклеттің екінші беті бойынша жұмыс жүргізеді. Мынау ненің суреті ?
О қ у ш ы: Фотоаппарат.
М ұ ғ а л і м: Бұл сөз екі сөздің қосылуы арқылы жасалып тұр. Бірінші сөз: «фото» , екінші сөз: «аппарат» . Енді осы сөзді хормен айтып көрейік. Бізге фотоаппарат туралы Данияр оқып берсін.
Данияр: Фотоаппаратты әрбір үйден дерлік кездестіруге болады. Фотоаппарат сөзі кез-келген заттың бейнесін түсіруге арналған құрал деген ұғымды білдіреді. Фотоаппаратты күнделікті тұрмысымызда пайдаланамыз. Сонымен қатар ғалымдар, инженерлер, карта жасаушылардың фотоаппаратсыз күні жоқ. Суретке түсіру үшін алдымен фотоаппараттың ішіне кассета салынады. Арт жағында кескін қарайтын саңылау бар.Обьектіні жақсылап нысанаға алған соң түсіргіш тетікті жайлап басады. Содан соң сырт еткен дыбыс естіледі.
М ұ ғ а л і м: Енді дәптерлеріңе бір жолға фотоаппарат сөзін жазып шығыңдар.
М ұ ғ а л і м: Мына суреттен ненің суретін көріп тұрсыңдар ?.
О қ у ш ы: Балалар футбол ойнап жүр.
М ұ ғ а л і м: Футбол деген сөз ф дыбысы арқылы жазылып тұр екен, ол сөздің қай жерінде тұр?.
О қ у ш ы: Ф сөздің басында тұр.
М ұ ғ а л і м: Балалар мына балаларды футболшылар, ал допты футбол добы деп атайды. Енді футбол туралы Ақжол әңгімелеп берсін.
Ақжол: «Футбол» сөзі ағылшын тілінен алынған. Аудармасы «фут – табан» , «бол- доп» . Қазақшалағанда «табан доп» немесе «аяқ доп» болып шығады. 1863 жылы октябрь айында Лондонда алғаш рет футболшылардың одағы құрылды. Қазіргі футбол тарихы сол оқиғадан басталады. Қазақстан «Қайрат» футбол командасы 1959 жылы құрылды.
М ұ ғ а л і м: Балалар, енді осы футбол сөзі бойынша деңгейлік тапсырмалар орындайық.
1 қатар – футбол туралы мына өлеңді көшіріп жазсын.
2 қатар – футбол туралы екі сөйлем құрап жазсын.
3 қатар – футбол сөзіне дыбыстық талдау жасасын.
/Оқушылар тапсырманы орындайды, парта қатарын аралап тексеріп шығамын/.

***Сергіту сәті***

*Ал,балалар тұрайық*

*Алақанды ұрайық*

*Оңға қарай иіліп,*

*Солға қарай иіліп,*

*Бір отырып, бір тұрып*

*Біз тынығып алайық*М ұ ғ а л і м: Балалар, мына жұмбақты оқып шешейік.
Өзі теңбіл,
Арқасында жалы бар.
Шұбар ала
Бұл не деген жануар?.
О қ у ш ы л а р: Шешуі: Жираф.
М ұ ғ а л і м: «Жираф» сөзінде ф қай жерде жазылған? .
О қ у ш ы: Сөздің соңында.
М ұ ғ а л і м: Қане, енді осы сөзді хормен айтып көрейік. Буынға бөлейік.
О й қ о з ғ а у:
Балалар, сендер жираф туралы не білесіңдер ?. Ол біз жақта бар ма? .
Мен енді сендерге жираф туралы айтып берейін. Жираф – жер бетіндегі ең биік жануар. Оның бойы 6 метрдей болады екен. Сол биіктіктің жарым-жартысы мойынға кетеді. Ал енді осы 3 метрлік мойында неше тал омыртқа бар екенін білесіңдер ме? Сендер оны тышқанның немесе иттің мойын омыртқасынан көп болар деп ойлайтын шығарсыңдар. Жоқ, түкте олай емес. Барлық сүтқоректілер секілді жираф та да тышқан мен ит те де дәл жеті тал омырқадан болады. Тек жирафтың мойын омыртқалары ұзындау болып келеді. Алғашында жираф бір түрлі көзге оғаш жануар сияқты көрінеді. Оның мойны сорайған кіп-кішкентай басында терімен қапталған екі тал мүйізі бар. Өзінің не азуы, не тырнақтары жоқ. Құйрығының ұзындығы шамамен бір метрдей. Жираф Африка ормандарында, Саваннада тіршілік етеді. Жирафты қазақша «Керік» деп атап жүр. Ол туралы бізге Еркежан оқып жіберсін.

Туған жері жырақ деп,
Атаған ба жираф деп.
Қазақ оны неліктен,
Атады екен Керік деп?.
Саваннадан көріп кеп,
Тұрған бойы көрік деп.
Тұлғасына еліктеп,
Атаған ғой Керік деп.
М ұ ғ а л і м: Енді жираф туралы сөйлем құрап жазайық.
Т а қ т а ға: Жираф Африкада тіршілік етеді. Оның мойнының ұзындығы
алты метр деген сөйлемдер жазылады.
Мұғалім: Кәне, енді мына жұмбақты шешейік.

Судан шашақ шашылар,
Су тоқтаса басылар.
Бұл не?
О қ у ш ы: фонтан.
М ұ ғ а л і м: Фонтан сөзі қай дыбыстан басталып тұр ?
О қ у ш ы: Ф дыбысынан басталып тұр.
М ұ ғ а л і м: Айтқанда фантан болып айтылады, жазғанда фонтан болып жазылады. Енді осы жұмбақтың шешуін қатыстырып ауызша сөйлем құрап жіберейік. Фонтан туралы олеңді Жанмир оқып берсін.
М ұ ғ а л і м: Балалар, мынау не?
О қ у ш ы: Микрофон.
Микрофон туралы Артём әңгімелейді.
М ұ ғ а л і м: Құрамында ф дыбысы бар сөздерге байланысты сөзжұмбақтар шешейік:
1/. Қазақтың балалар ақыны.
2/. «Туған ел» өлеңінің авторы.
3/. Қазақтың ақын қызы.
4/. Әнұранның музыкасын жазған композитор.
5/. Қазақстанда таэквонда мектебін ұйымдастырушы.
Сөзжұмбаққа талдау жасалынады. Сөзжұмбақтың шешуі:
1/. Мұзафар Әлімбаев.
2/. Сәкен Сейфуллин.
3/. Фариза Оңғарсынова.
4/. Латиф Хамидин.
5/. Мустафа Өзтүрік.
Бұл адамдар туралы әңгімелеп, дәптерге аттарын жаздыртамын. Суреттерін көрсетемін.
М ұ ғ а л і м: Балалар, мына сөздер де ф арқылы жазылатынын есте сақтаңдар. Лифт, ферма, шкаф, алфавит, туфли, фабрика, информатика т.б.
**ІV. Сабақты қорытындылау, бекіту.**
**V. Оқушыларға үйге тапсырма беру.
VІ. Оқушылар білімдерін бағалап, сабақты аяқтау.**